《解连环 钏》
清代·李符

腕阑翠简。约双弯雪藕，袖销斜捲。看几番、著就箱边，是镜台晓捲，初罢柔荑浣。

攀折花枝，露月样、柳金条软。爱欠伸时节，一齐落后，颤酥匀满。

檀郎有时去远。验旧痕消瘦，两头频敛。定想到、赠结殷勤，几摩弄循环，暗思千遍。

褪贮雕奁。待见后、泥伊重绾。随玉臂、贴茵当枕，最教魂断。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。